
Par pensiju sistēmas pilnveidošanu
· 1. Atbalstīt konceptuālajā ziņojumā "Par pensiju sistēmas pilnveidošanu" (turpmāk – konceptuālais ziņojums) ietverto 2.C variantu, kas paredz pilnveidot piemaksu piešķiršanu par katru apdrošināšanas stāža gadu šādā kārtībā:
· 1.1. no 2023. gada 1. janvāra – piešķirt piemaksu par apdrošināšanas stāžu, kas uzkrāts līdz 1995. gada 31. decembrim, pie vecuma un invaliditātes pensijām, kas piešķirtas pēc 2011. gada 31. decembra;
· 1.2. no 2026. gada 1. janvāra pie vecuma pensijas piešķirto piemaksas apmēru  par vienu līdz 1995. gada 31. decembrim uzkrāto  apdrošināšanas stāža gadu  piesaistīt Centrālās statistikas pārvaldes tīmekļvietnē publicētajai minimālā ienākuma mediānai (turpmāk – ienākuma mediāna), nosakot piemaksu 0,35 procentus no ienākuma mediānas;
· 1.3. 2027. gadā un turpmāk katru gadu pie vecuma pensijas piešķirtās piemaksas proporciju no ienākuma mediānas par vienu līdz 1995. gada 31. decembrim uzkrāto apdrošināšanas stāža gadu palielināt par 0,04 procentpunktiem, līdz 2036. gadā tiek sasniegti 0,75 procenti no ienākuma mediānas par katru līdz 1995. gada 31. decembrim uzkrāto apdrošināšanas stāža gadu;
· 1.4. 2029. gadā piešķirt piemaksu pie vecuma pensijas par apdrošināšanas stāžu, kas uzkrāts laikposmā no 1996. gada 1. janvāra līdz 2000. gada 31. decembrim, un turpmāk katru gadu šo tvērumu palielināt par pieciem gadiem, līdz 2036. gadā un turpmāk ir noteikta piemaksa par visiem pēc 1996. gada 1. janvāra uzkrātajiem apdrošināšanas stāža gadiem. 2029. gadā noteikt piemaksas apmēru par vienu apdrošināšanas stāža gadu,  kas uzkrāts pēc 1996. gada 1. janvāra, 0,25 procentus no ienākuma mediānas un turpmāk šo proporciju palielināt par 0,025 procentpunktiem katru gadu, līdz 2047. gadā tiek sasniegti 0,7 procenti no ienākuma mediānas par katru pēc 1996. gada 1. janvāra uzkrāto apdrošināšanas stāža gadu.
· 2. Jautājumu par papildu finansējuma piešķiršanu konceptuālā ziņojuma 2.C varianta īstenošanai izskatīt Ministru kabinetā likumprojekta "Par valsts budžetu 2023. gadam" un likumprojekta "Par vidēja termiņa budžeta ietvaru 2023., 2024. un 2025. gadam" sagatavošanas procesā kopā ar visu ministriju iesniegtajiem prioritārajiem pasākumiem atbilstoši valsts budžeta finansiālajām iespējām.
· 3. Labklājības ministrijai pēc šā rīkojuma 2. punktā minētā lēmuma pieņemšanas par papildu finansējuma piešķiršanu konceptuālā ziņojuma 2.C varianta īstenošanai sagatavot un labklājības ministram iesniegt Ministru kabinetā likumprojektu par attiecīgiem grozījumiem likumā "Par valsts pensijām".
· 4. Labklājības ministrijai 2026. gadā un turpmākajos gados  finansējumu konceptuālā ziņojuma 2.C varianta īstenošanai iekļaut gadskārtējā valsts budžeta likuma un vidēja termiņa budžeta ietvara likuma bāzes sagatavošanas procesā.

